**Az előterjesztést megtárgyalta:**

* Oktatási és Szociális Bizottság

 **A határozati javaslatot törvényességi**

 **szempontból megvizsgáltam:**

 **Dr. Károlyi Ákos**

 **jegyzői feladatokat ellátó aljegyző**

**ELŐTERJESZTÉS**

Szombathely Megyei Jogú Város Közgyűlésének

2015. június 18-i ülésére

**Javaslat**

**az „Önkormányzati feladatellátást szolgáló fejlesztések támogatása” című pályázattal kapcsolatos döntések meghozatalára**

A helyi önkormányzatokért felelős miniszter az államháztartásért felelős miniszterrel közösen pályázatot hirdetett az önkormányzati feladatellátást szolgáló fejlesztések támogatására. A pályázat 2015. május 13-án került kihirdetésre.

Tekintettel arra, hogy a pályázat elektronikus benyújtásának határideje 2015. június 9. napja volt, a Gazdasági és Városstratégiai Bizottság a 2015. június 5-i rendkívüli ülésén döntést hozott - a Szervezeti és Működési Szabályzatáról szóló 34/2014. (XI.3.) önkormányzati rendeletének 52.§. (1) bekezdésében foglaltak szerint - a pályázat benyújtásáról, valamint arról, hogy Szombathely Megyei Jogú Város Közgyűlése soron következő ülésén döntsön a pályázathoz szükséges önkormányzati önerő biztosításáról.

A pályázat célja

A támogatás célja az önkormányzatok által fenntartott bölcsődébe és óvodába járó gyermekek minél magasabb színvonalon történő ellátása, az egészségügyi alapellátás biztosítása, feltételeinek javítása, valamint a közös önkormányzat székhely hivatalának fejlesztése, felújítása az igazgatási tevékenység biztosítása érdekében. Célja továbbá a mindennapos testnevelés feltételeinek megteremtése, valamint az önkormányzati tulajdonú, belterületi közlekedési infrastruktúra fejlesztések megvalósulása.

Támogatás formája

Vissza nem térítendő költségvetési támogatás.

Támogatás mértéke

Szombathely Megyei Jogú Város Önkormányzata esetében a fejlesztési költség 50%-a. A minimális biztosítandó saját erő mértéke a fejlesztési költség 50%-a.

Pályázati alcélok

* ***kötelező önkormányzati feladatot ellátó intézmények fejlesztése, felújítása***

Az **intézményfejlesztés alcélra** - a Szombathelyi Egyesített Bölcsődei Intézmény és Családi Napközi vezetője által javasolt – a **Százszorszép Bölcsőde** (Váci M. u. 5.), **fűtéskorszerűsítésének fejlesztése** vonatkozásában került a pályázat benyújtásra.

A tagintézmény 1983-ban épült, amely a TÁVHŐ-től kapja a fűtésszolgáltatást. A fűtéscsövek az aljzatban futnak, az eredeti csövek 37 évesek, erősen korrodálódott állapotban vannak. Az elmúlt 5 évben nagyon sok probléma volt a tagbölcsőde fűtési rendszerével. Rendszeresek a cső lyukadások, repedések, folyamatosan fel kell törni a burkolatokat, meg kell keresni a lyukadás helyét és toldozgatni szükséges az elporladt csöveket.

Az intézmény az EBI legnagyobb tagintézménye, ahol jelenleg 104 fő 3 év alatti gyermek ellátása történik. A kisgyermekek még főleg a talajon, szőnyegen másznak, játszanak. Mivel a gyermekek részére rendelkezésre álló helyiségek és a csoportszobák nagyon hidegek, a fűtést rendszeresen olajradiátorokkal szükséges kiegészíteni a megfelelő hőmérséklet biztosításához.

Több hazai pályázaton is részt vett az intézmény fűtéskorszerűsítése, de forráshiány miatt azok elutasításra kerültek.

A Pályázati Kiírás szerint előnyt élveznek azon pályázók, amelyek intézményfejlesztés esetén a fenntartási költségek csökkentést célzó fejlesztések, felújítások (nyílászárócsere, hőszigetelés, fűtéskorszerűsítés) megvalósítására irányulnak. A beruházás nem építési engedély köteles. A pályázaton maximum bruttó 30 millió Ft igényelhető. A pályázati alcélra települési önkormányzat egy intézménye vonatkozásában pályázhat.

A Százszorszép Bölcsőde esetében a pályázati alcél szerinti beruházás összköltsége bruttó 30.835.661,-Ft.

* ***belterületi utak, járdák, hidak felújítása***

A pályázati alcélra – a Városüzemeltetési Osztály szakmai javaslata alapján – a **Szabó Miklós utca, a Deák Ferenc utca és a Petőfi Sándor utca közötti szakaszán lévő illetve a Deák Ferenc utca, Akacs Mihály utca és a Szabó Miklós utca közötti szakaszán lévő kétoldali járda felújítása vonatkozásában** került a pályázat benyújtásra.

A két utca fenti szakaszain mindkét oldalon leromlott állapotú, töredezett, öntött aszfalt burkolatú járda található. A járdák az épületek falsíkjához csatlakoznak. A járdaszélesség 2,00 méter. Az úttest és a járda között mindkét oldalon zöldsáv található. A meglévő járda elbontása után mindkét oldalon, kerti szegéllyel ellátott új aszfalt burkolatú járda épül ki. Az épületek járdatő magasságait, illetve a kapubejárók magassági szintjeit meg kell tartani. A járdaburkolat a zöldsáv fele mindenütt minimum 2,5%-os oldaleséssel alakítandó ki. Az út kiemelt szegélyének szintjei és a burkolatszintek változatlanul maradnak. A kapubejárók vonalában a járda megerősített alappal kivitelezendő. A meglévő járdaszélességet tartani kell. A meglévő járdaburkolat teljes szerkezete és szegélye elbontásra kerül. Az új szerkezet 3 cm AC-4 kopóréteggel, 10 cm CKt alappal (15 cm kapubejáróknál), 15 cm homokos kavics ágyazattal kerül megvalósításra. A meglévő zöldsávot a járda felőli 0,5 méteres sávban helyre kell állítani humuszterítéssel és újrafüvesítéssel. A pályázaton maximum bruttó 15 millió Ft igényelhető.

A Deák  Ferenc utca,  Akacs Mihály utca és a Szabó Miklós utca közötti szakaszán lévő járda felújítási munkái tervezői költségbecslés szerint bruttó 16.564.393,-Ft-ba kerülnek.

A Szabó Miklós utca, a Deák Ferenc utca és a Petőfi Sándor utca közötti szakaszán lévő járda felújítási munkái kivitelezői költségbecslés szerint bruttó 15.372.563,-Ft-ba kerülnek.

A kettő utcaszakaszon lévő járdák felújítása az előzetes költségbecslések alapján összesen 31.936.956,-Ft-ba kerülnek.

* ***óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása***

A **sportfejlesztés alcélra** - az Egészségügyi és Közszolgálati Osztály szakmai állásfoglalása alapján – az önkormányzat fenntartásában lévő **Szombathelyi Gazdag Erzsi Óvodában** (Krúdy Gyula u. 2.) **tornaszoba kialakítása** vonatkozásában került a pályázat benyújtásra.

Az óvoda a város egyik legnagyobb óvodája. Nyolc gyermekcsoportban évente 214 fő kisgyermek neveléséről gondoskodnak. A csoportok átlaglétszáma 26,76 fő. A csoportszobák méretük és bútorzatuk miatt sem alkalmasak a mozgásra, a gyermekek egészséges testi fejlődésének biztosítására. A szobák alapterületét (4 helyiség 52,37 m2, 2 helyiség 50,79 m2, 2 helyiség 62,97 m2)tovább csökkentik a beépített szekrénysorok. Sajnos nem jut elegendő hely a mozgásra még abban az esetben sem, ha a mozgatható bútorokat kirakják a folyosóra.

A nemzeti köznevelésről szóló 2011. évi CXC. törvény előírja a gyermekek egészséges életmódra nevelését, a mindennapos mozgását. A törvénynek való maradéktalan megfelelés értelmében a fejlesztés célja az új tornaszoba kialakítása. A rendszeres egészségfejlesztő testmozgás a gyermekek egyéni fejlettségi szintjéhez igazodó mozgásos játékok és feladatok, a pszichomotoros készségek és képességek kialakításának, formálásának és fejlesztésének eszközei. Az óvodáskor a természetes hely,- helyzetváltoztató és finommotoros mozgáskészségek tanulásának, valamint a mozgáskoordináció intenzív fejlődésének szakasza, amelyeket sokszínű, változatos és örömteli, érzelmi biztonságban zajló gyakorlási formákkal, játékokkal szükséges elősegíteni. Biztosítani kell a mozgás és az értelmi fejlődés kedvező egymásra hatását.

Ahhoz, hogy az óvoda a fentiekben elvártaknak eleget tudjon tenni és magas színvonalon tudja biztosítani a gyermekek számára, megfelelő helyiségre - tornaszobára - van szüksége.

A tornaszoba kialakítása - a tervek szerint - az óvoda épületéhez való hozzáépítéssel valósulna meg, az óvoda emeletén lévő, hátsó lépcsőházból történő közlekedéssel, továbbá a tornaszobához kapcsolódóan új eszközök (ablakvédő háló, lámpavédő rács, bordásfalak, tornafalak, zsámolyok, mászókötél, ügyességi fejlesztő stb.) beszerzése történne meg. A pályázaton maximum bruttó 20 millió Ft igényelhető.

A pályázati alcélra települési önkormányzat egy intézménye vonatkozásában pályázhat.

A Szombathelyi Gazdag Erzsi Óvoda esetében a pályázati alcél szerinti beruházás összköltsége bruttó 30.416.547,-Ft, az eszközök költsége bruttó 2.000.000.,-Ft, az egyéb költségek összege bruttó 1.418.869,-Ft, amely összesen bruttó 33.835.416,-Ft.

A Pályázati Kiírás szerint a támogatás maximális mértéke a fejlesztési költség 50%-a lehet, amelyhez további minimum 50%-os önerőt szükséges biztosítani.

**A benyújtásra kerülő pályázatok esetében az önkormányzati önerő a következőképpen alakul:**

* **Százszorszép Bölcsőde fűtéskorszerűsítésére: bruttó 15.417.831,-Ft,**
* **Szombathelyi Gazdag Erzsi Óvoda tornaszoba kialakítására: bruttó 16.917.709,-Ft.**
* **A Szabó Miklós utca, a Deák Ferenc utca és a Petőfi Sándor utca közötti szakaszán lévő illetve a Deák Ferenc utca, Akacs Mihály utca, és a Szabó Miklós utca közötti szakaszán lévő kétoldali járda felújítási munkálataira: bruttó 16.936.956,-Ft.**

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. június „ ”**

 **/: Dr. Puskás Tivadar :/**

**I.**

HATÁROZATI JAVASLAT

**…/2015. (VI. 18.) Kgy. számú határozat**

Szombathely Megyei Jogú Város Közgyűlése a „Javaslat az Önkormányzati feladatellátást szolgáló fejlesztések támogatása című pályázattal kapcsolatos döntések meghozatalára”című előterjesztést megtárgyalta, és a következő döntést hozta:

Szombathely Megyei Jogú Város Közgyűlése egyetért a pályázat benyújtásával és a helyi önkormányzatokért felelős miniszter által az önkormányzati feladatellátást szolgáló fejlesztések támogatására kiírt pályázat benyújtásához szükséges önkormányzati önerőt, a Százszorszép Bölcsőde (Szombathely, Váci Mihály u. 5.) fűtéskorszerűsítésére vonatkozóan, bruttó 15.417.831 Ft-ot a „2015. évi önkormányzati feladatellátást támogató pályázat önereje” soron biztosítja.

**Felelősök:** Dr. Puskás Tivadar, polgármester

 Illés Károly, alpolgármester

Molnár Miklós, alpolgármester

Koczka Tibor, alpolgármester

Dr. Károlyi Ákos, jegyzői feladatokat ellátó aljegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Szakály Szabolcs, a Városfejlesztési és Projekt kabinet vezetője)

**Határidő:** azonnal

**II.**

HATÁROZATI JAVASLAT

**…/2015. (VI. 18.) Kgy. számú határozat**

Szombathely Megyei Jogú Város Közgyűlése a „Javaslat az Önkormányzati feladatellátást szolgáló fejlesztések támogatása című pályázattal kapcsolatos döntések meghozatalára”című előterjesztést megtárgyalta, és a következő döntést hozta:

Szombathely Megyei Jogú Város Közgyűlése egyetért a pályázat benyújtásával és a helyi önkormányzatokért felelős miniszter által az önkormányzati feladatellátást szolgáló fejlesztések támogatására kiírt pályázathoz szükséges önkormányzati önerőt a Szabó Miklós utca, a Deák Ferenc utca és a Petőfi Sándor utca közötti szakaszán lévő illetve a Deák Ferenc utca, Akacs Mihály utca, és a Szabó Miklós utca közötti szakaszán lévő kétoldali járda felújítási munkálataira vonatkozóan, bruttó 16.936.956 Ft-ot a „2015. évi önkormányzati feladatellátást támogató pályázat önereje” soron biztosítja.

**Felelősök:** Dr. Puskás Tivadar, polgármester

 Illés Károly, alpolgármester

Molnár Miklós, alpolgármester

Dr. Károlyi Ákos, jegyzői feladatokat ellátó aljegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Szakály Szabolcs, a Városfejlesztési és Projekt kabinet vezetője)

**Határidő:** azonnal

**III.**

HATÁROZATI JAVASLAT

**…/2015. (VI. 18.) Kgy. számú határozat**

Szombathely Megyei Jogú Város Közgyűlése a „Javaslat az Önkormányzati feladatellátást szolgáló fejlesztések támogatása című pályázattal kapcsolatos döntések meghozatalára”című előterjesztést megtárgyalta, és a következő döntést hozta:

Szombathely Megyei Jogú Város Közgyűlése egyetért a pályázat benyújtásával és a helyi önkormányzatokért felelős miniszter által az önkormányzati feladatellátást szolgáló fejlesztések támogatására kiírt pályázathoz szükséges önkormányzati önerőt, a Szombathelyi Gazdag Erzsi Óvoda (Szombathely, Krúdy Gyula u. 2.) tornaszoba kialakítására vonatkozóan, bruttó 16.917.709 Ft-ot a „2015. évi önkormányzati feladatellátást támogató pályázat önereje” soron biztosítja.

**Felelősök:** Dr. Puskás Tivadar, polgármester

 Illés Károly, alpolgármester

Molnár Miklós, alpolgármester

Koczka Tibor alpolgármester

Dr. Károlyi Ákos, jegyzői feladatokat ellátó aljegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Szakály Szabolcs, a Városfejlesztési és Projekt kabinet vezetője)

**Határidő:** azonnal